text: Mater Ecclesiae
  
  publiceret: 2013-03-12 17:48:09+01:00
  Mater Ecclesiae, navn på et nonnekloster i Vatikanstaten, grundlagt i 1992 af pave Johannes Paul 2. Den lille og ret uanselige bygning med tilhørende kapel omgivet af haveanlæg blev opført 1992-94 nær Aquilonefontænen nordvest for Peterskirken.
  Klostret har huset nonner fra forskellige nonneordener på skift — de første var clarisser 1994-99 — indtil det 2012-13 blev ombygget til bolig for pave emeritus Benedikt 16.